**Jørg Gustav Mørland** (født 20. oktober 1941) er en norsk rettstoksikolog og professor. Han har vært divisjonsdirektør for rettstoksikologi og rusmiddelforskning ved Nasjonalt folkehelseinstitutt. 

Mørland blir ofte intervjuet i media om farer og skader forbundet med rusmiddelbruk, og særlig om bilkjøring i alkoholpåvirket tilstand. Dessuten møter han ofte som sakkyndig rettsmedisiner i straffesaker.

Historikk
---------

Mørland avla sin medisinske embedseksamen ved Universitetet i Oslo i 1967. Han arbeidet som overlege i klinisk farmakologi ved regionsykehuset i Tromsø fra 1974-1980. Mørland var Professor I i medisin (farmakologi) ved Universitetet i Tromsø fra 1976-1981 og professor ved Universitetet i Oslo fra 1989. 

I 1980 begynte Mørland som instituttsjef ved Statens Rettstoksikologisk Institutt (SRI), der han jobbet frem til høsten 2002. Fra 2003 til 2012 var han divisjonsdirektør for rettsmedisin og rusmiddelforskning ved Folkehelseinstituttet (FHI). Siden 2013 har Mørland arbeidet som fagdirektør/seniorforsker ved FHI.

SRI ble i 2002 kritisert av Aftenposten for en «lønnsfest», der fire ansatte (inkludert Mørland og hans sønn) skal ha tjent mer enn én million hver i tillegg til fast lønn fordi lovpålagte sakkyndigrapporter ble utført som overtidsarbeid. I tillegg ble SRI kritisert for manglende forståelse for habilitet i en ansettelsessak, i tilknytning til en ansettelse der Mørlands sønn, på det tidspunktet ansatt i et vikariat, var SRIs foretrukne kandidat.

Mørland ledet en rådgivningsgruppe som leverte en rapport til Samferdselsdepartementet i 2010 der den foreslo ruskjøringsgrenseverdier for en rekke narkotiske stoffer. På tross av advarsler fra Legemiddelverket om at uskyldige sjåfører kunne bli dømt for ruspåvirket kjøring ble lave grenseverdier for blant annet THC vedtatt.

Priser og utmerkelser
---------------------

2004: *The Widmark Award* av International Council on Alcohol, Drugs and Traffic Safety for fremragende og langvarig innsats på rusforskningsfeltet

2012: Utnevnt til ridder 1. klasse av Den Kongelige Norske St. Olavs Orden, for sin innsats for klinisk farmakologi og rettstoksikologi.

2014: *Poulsson-prisen*, som deles ut av Norsk Selskap for farmakologi og toksikologi. Prisen tildeles for bidrag «spesielt til den faglige utviklingen innen farmakologi og/eller toksikologi og ha vært en faglig inspirator også i Norge».

Bibliografi
-----------

* 2016: *Rus og avhengighet* (sammen med Helge Waal) ISBN 9788215021683
* 2020: *Alcohol, Drugs, and Impaired Driving: Forensic Science and Law Enforcement Issues* (redaktør) ISBN 9780367251628

Referanser
----------

1. ↑  «Lønnsfest for ruseksperter». *Aftenposten*. 15. juni 2002. Besøkt 24. mai 2018.
2. ↑  «Lønnsfesten over, ruseksperter slutter». *Aftenposten*. 19. oktober 2002. Besøkt 24. mai 2018.
3. ↑  «Sa nei til sjefens sønn». *Aftenposten Morgen*. 12. juni 2002.
4. ↑  «Etablering av faste grenser for påvirkning av andre stoff enn alkohol» (PDF). Besøkt 13. september 2023.
5. ↑  Andersrød, Benjamin Vorland (30. august 2023). «Advarte om dagens regelverk for ruskjøring for 14 år siden». *NRK*. Besøkt 7. september 2023.
6. ↑  Andersrød, Benjamin Vorland (9. august 2023). «Frykter hundrevis har blitt uriktig dømt for ruskjøring». *NRK*. Besøkt 7. september 2023.
7. ↑  «ICADTS - Awards». *www.icadtsinternational.com*. Besøkt 13. september 2023.
8. ↑  «Tildelinger av ordener og medaljer : Jørg Mørland». *www.kongehuset.no* **(norsk)**. Besøkt 27. juni 2022. «Professor dr. med. Jørg Mørland, Oslo, er utnevnt til St. Olavs Orden - Ridder av 1. klasse | Jørg Mørland mottok utmerkelsen for sin innsats for klinisk farmakologi og rettstoksikologi.»
9. ↑  «Tidligere vinnere av Poulsson-prisen». Besøkt 20. august 2023.

Eksterne lenker
---------------

* (no) Publikasjoner av Jørg Mørland i forskningsdokumentasjonssystemet CRIStin
* (no) Publikasjoner av Jørg Mørland i BIBSYS

|  |  |
| --- | --- |
| Oppslagsverk/autoritetsdata | Store norske leksikon **·** Prabook **·** BIBSYS **·** VIAF **·** LCCN **·** ISNI **·** CRIStin
 |